**Oskar Benedikt**, zamenik šefa Delegacije Evropske unije u Republici Srbiji

Poštovani gospodine Vesiću, gospodine Jovanoviću, gospodine Ožegoviću i gospođo Nedera, dame i gospodo, dragi prijatelji i kolege, pre svega želim da vam se zahvalim što ste pozvali EU delegaciju da učestvuje na svečanoj dodeli sertifikata i na ovoj konferenciji. Na samom početku, želeo bih da kažem da javne nabavke imaju veliki značaj. Takođe bih želeo da ukažem i na odgovornost koju svi mi imamo kada se bavimo javnim nabavkama i mogu da kažem da to pričam iz sopstvenog iskustva.

EU delegacija u Beogradu je i sama veliki naručilac. U nekoliko proteklih godina, imali smo svake godine oko 200 miliona evra koje smo trošili na nabavku dobara, usluga i radova. U ovom trenutku imamo oko 600 ugovora koji se realizuju, za koje smo postupke uglavnom sami sproveli, a koji se realizuju širom Srbije, za dobrobit Srbije. U narednom periodu, mi ćemo deliti ovu odgovornost i sa srpskim organima, posebno sa Ministarstvom finansija, ali i sa lokalnim vlastima.

U svetu se troši oko 15% BDP na javne nabavke, a u Evropi još i više: oko 2,4 triliona evra, što je oko 20% BDP EU troši se na javne nabavke u javnom sektoru i za pružaoce javnih usluga. 2,4 triliona, to je brojka sa 12 nula! Srbija troši do 10% svog BDP na javne nabavke na godišnjem nivou, što je oko 3 milijardi evra svake godine. Tako velike brojke neizbežno imaju veliki uticaj na ljudske živote, na planove kompanija i njihove rezultate poslovanja, kao i na društvo u celini. Nažalost, kao što je već bilo rečeno, nabavke su oblast koja je podložna korupciji i samim tim potencijalno velikim javnim gubicima.

Korupcija u javnim nabavkama može da poprimi različite oblike, kao što su „nameštanje“ poslova kao deo klasičnog podmićivanja, zatim sukob interesa i drugo. Pored toga, nepotrebni troškovi u javnim nabavkama mogu da nastanu i usled nenamernih nepravilnosti u sprovođenju procedura. Kako bi se minimizirali gubici i osiguralo da se novac pravilno troši nužno je da se obezbedi jednak tretman za sve kompanije koje učestvuju u postupku javne nabavke.

Javne nabavke imaju centralno mesto u propisima o internom tržištu EU. Poglavlje 5 u pregovorima sa EU koje se odnosi na javne nabavke obuhvata opšte principe transparentnosti, jednakog tretmana i nediskriminacije. EU *acquis* uspostavljaju pravila u pogledu procedura javnih nabavki i pravnih lekova.

Kada govorimo o Srbiji, kao što i znate, pregovori u oblasti javnih nabavki započeli su takozvanim „skrining sastancima“ između srpskih vlasti i Evropske komisije koji su održani u martu i maju prošle godine. Na prvom sastanku u martu objašnjeni su EU propisi, a na drugom u maju Srbija je objasnila na koji način će se ti EU propisi transponovati u njen pravi okvir i kako će se obezbediti njihova puna primena u praksi. Mi i dalje analiziramo te sastanke i čekamo skrining izveštaj.

No već i sada možemo da kažemo da je napravljen značajan napredak u usklađivanju sa EU pravnim tekovinama. Protekle godine su usvojena podzakonska akta i ostala dokumenta koja su neophodna za primenu Zakona. Međutim, iako su Zakon i prateća podzakonska akta usvojena, pravi je izazov njihova stvarna primena. Državna revizorska institucija je u svom skorašnjem izveštaju istakla da postoje značajne nepravilnosti u javnim nabavkama. U skoro 46% proverenih javnih nabavki uočene su nepravilnosti. To obuhvata slučajeve u kojima se zakon nije primenjivao, u kojima nabavke nisu bile planirane ili nisu bile primenjene adekvatne procedure. Bilo bi dobro, kada je reč o transparentnosti i svrsishodnosti planiranja, ukoliko bi svi naručioci bili obavezni da objavljuju svoje godišnje planove nabavki na Portalu unapred.

S obzirom na datu situaciju, kako bi trebalo dalje da se nastavi? Vlada je, prošlog oktobra, usvojila Strategiju razvoja javnih nabavki u Srbiji za period 2014-2018. Ova strategija uspostavlja smernice i obaveze za dalje jačanje regulatornih institucija, unapređenje pravnog okvira, kao i za ostvarivanje pune harmonizacije za EU *acquis* u oblasti javnih nabavki. Neophodno je da se ova Strategija u potpunosti ispoštuje i sprovede. Kao što sam već napomenuo, propisi su u velikoj meri usklađeni sa EU *acquis* na polju javnih nabavki. Kada se okonča usklađivanje, Srbija treba striktno da poštuje i primenjuje nove EU direktive.

Druga važna stvar koju bih želeo da istaknem jesu međunarodni sporazumi kojima se izuzimaju određeni radovi i projekti iz pravila javnih nabavki, a koji bi trebalo da budu preispitani. Postoje brojne zemlje sa kojima Srbija ima takvu vrstu aranžmana, na primer sa Kinom. EU dozvoljavaju potpisivanje takvih ugovora samo u izuzetnim prilikama i pod veoma usko definisanim uslovima.

Ali bez obzira na sve to, najveći izazov koji će Srbija svakako imati biće sprovođenje i primena propisa iz oblasti javnih nabavki na svim nivoima vlasti, uključujući i lokani nivo. EU će nastaviti da pruža podršku Srbiji u njenim naporima usmerenim u tom pravcu. Napomenuo bih da smo već imali projekat u ovoj oblasti od 2010. do 2012. godine u iznosu od 1,2 miliona evra i da imamo nov projekat koji će podržavati reformu i unapređenje javnih nabavki u Srbiji.

Lokalna vlast je od posebnog značaja za reforme u oblasti javnih nabavki jer se na lokalnom nivou realizuje veliki broj javnih nabavki. Pojedine lokalne samouprave predstavljaju dobre primere kada je reč o sprovođenju javnih nabavki.

Agenda za pristupanje EU sama je po sebi dobra agenda i za reforme. Današnja svečana dodela sertifikata službenicima za javne nabavke predstavlja dokaz entuzijazma za stručnim usavršavanjem i napredovanjem. Želim svim službenicima koji danas primaju ovaj sertifikat mnogo uspeha u njihovom budućem radu koji je veoma važan jer utiče na način korišćenja javnih sredastava i novca poreskih obveznika i u tom smislu vi sigurno možete da računate na našu iskrenu podršku.